***IZVJEŠTAJ O REALIZACIJI PLANA I PROGRAMA RADA ZA 2014. GODINU***

*JU DNEVNI CENTAR ZA DJECU I OMLADINU SA SMETNJAMA I TEŠKOĆAMA U RAZVOJU*

*PRIJESTONICA CETINJE*

CETINJE, januar 2015. godine

Na osnovu člana 32 Statuta Javne ustanove Dnevni centar za djecu i omladinu sa smetnjama i teškoćama u razvoju u Prijestonici Cetinje, Upravni odbor JU Dnevni centar za djecu i omladinu sa smetnjama i teškoćama u razvoju u Prijestonici Cetinje na sjednici, održanoj 28. januara 2015. godine donosi:

**IZVJEŠTAJ O RADU ZA 2014. GODINU**

**JU DNEVNI CENTAR ZA DJECU I OMLADINU SA SMETNJAMA I TEŠKOĆAMA U RAZVOJU U PRIJESTONICI CETINJE**

Osnovni sadržaj programa rada kojim su uređeni poslovi i zadaci JU Dnevnog centra za djecu i omladinu sa smetnjama i teškoćama u razvoju u Prijestonici Cetinje utvrđen je Statutom Dnevnog centra, u cilju zadovoljavanja potreba od značaja za korisnike usluga, njihove porodice, i od neposrednog interesa za lokalno stanovništvo.

Planom i programom rada JU Dnevnog centra za djecu i omladinu sa smetnjama i teškoćama u razvoju u Prijestonici Cetinje (u daljem tekstu Dnevni centar) za 2014. godinu, realizovane su sve planirane aktivnosti i postignute su vizija i misija funkcionisanja ovog servisa u Prijestonici Cetinje.

U izvještajnom periodu Dnevni centar je nastojao da kvalitetno promoviše koncept socijalne inkluzije, jačanjem socijalne uključenosti korisnika Dnevnog centra u društveni život zajednice, promovisanjem njihovih prava i potreba, uopšteno rečeno, rad Dnevnog centra je bio usmjeren na unapređenje kvaliteta života djece i mladih sa smetnjama i teškoćama u razvoju i pružanju podrške njihovim porodicama, ali i u pravcu senzibilisanja zajednice za razumijevanje, prihvatanje, vrednovanje i stvaranje jednake šanse za sve građane Cetinja, uz sam razvoj kapaciteta pružaoca servisa, kao i svih uključenih socijalnih aktera kroz kontinuirano unapređenje i razvoj održivosti usluge.

Sumirajući rezultate rada Dnevnog centra Cetinje može se konstatovati da se u potpunosti realizovao Plan i program rada za 2014 godinu.

**I. LIČNA KARTA DNEVNOG CENTRA**

Dnevni centar Cetinje lociran je u naselju Bajice bb površine 480 m2 i zvanično je počeo sa radom krajem novembra 2013 godine.

Centar je sagrađen prema najsavremenijim standardima i raspolaže sa odličnim uslovima za rad, koje u potpunosti zadovoljavaju potrebe korisnika. Centar raspolaže sa izuzetnim prostornim kapacitetetom i sve prostorije za rad su moderno opremljene sredstvima za rad u skladu sa svojom funkcijom, koje su se u toku 2014 godine dodatno opremile, na osnovu sredstava dobijenih projekata i donacija. U tom dijelu Centar je obogatio tehničke resurse (aparati,alatke, uniforme, kompjuteri, literature za rad sa djecom) i unaprijedio je samu didaktičku opremu, vrijednim mobilijarom i rekvizitima za rad.

Takođe, od sredstava dobijenih putem projekata izvršena je i adaptacija prostora namijenjena za pružanje usluge senzorno integrativnog rada, a u toku je zakonska procedura, u cilju obezbjeđivanja izrade i montaže tende za vozilo i tende za dio prilaza koji sluzi za korisnike u kolicima.

**II. REALIZACIJA KONCEPTA RADA DNEVNOG CENTRA I SPECIFIKACIJA PRUŽANIH USLUGA**

Dnevni centar, odnosno, usluga dnevnog boravka, predstavlja jednu od najznačajnijih usluga u sistemu socijalne zaštite. Ista doprinosi bitno boljem kvalitetu života dece i mladih sa teškoćama u razvoju, podržava njihov ostanak u porodici, podstičući razvoj i korišćenje očuvanih potencijala, razvijajući i unapređujući vještine važne za svakodnevni život i pripreme za obrazovanje i vaspitanje, u skladu sa potrebama djeteta, a u bezbjednom i podsticajnom okruženju, njihovim porodicama obezbeđuje mogućnosti za redovne radne aktivnosti i brigu o članu porodice bez socijalne izolacije.

U izvještajnom periodu realizovane su sve struktuirane aktivnosti, usmjerene na razvoj praktičnih vještina za svakodnevni život, koje u najvećoj mjeri omogućavaju samostalnost, razvoj i održavanje socijalnih, kognitivnih i fizičkih funkcija za djecu i omladinu sa smetnjama i teškoćama u razvoju.

Iste su se sprovodile kroz:

* dnevni boravak (redovni cjelodnevni, povremeni cjelodnevni i poludnevni),
* osmočasovnu njegu i medicinski nadzor, psiho-socijalnu i medicinsku rehabilitaciju (osnovni fizikalni tretman),
* individualni i grupni rad sa djecom i omladinom na osnovu individualnog programa rada
* vaspitno-obrazovni rad u kojem se stiču vještine neophodne za svakodnevni život,
* socijalizaciju (društveno-profesionalne aktivnosti: posjete, kulturno-zabavne i sportsko-

rekreativne manifestacije, izlete i dr.),

* besplatan prevoz od kuće do Dnevnog centra i povratak kući,
* ishranu (dva obroka),
* održavanje njege i lične higijene,
* savjetodavni rad i edukaciju za roditelje,
* slobodne i dodatne aktivnosti i druge usluge u skladu sa Statutom i zakonom.

U protekloj godini korisničko pravo imalo je 8 korisnika (djece i mladih sa smetnjama i teškoćama u razvoju) uzrasta od 4 do 26 godina. Kod korisnika koji koriste usluge Dnevnog centra, prisutan je širok dijapazon smetnji, od lakše intelektualne ometenosti; umjerene do teže intelektualne ometenosti sa sljepilom, kombinovanih smetnji, paraparezom i drugim teškoćama u razvoju.

Kao što je bilo i predviđeno Planom i programom rada za 2014.godinu, rad Dnevnog centra bio je organizovan po korisničkim grupama (prije svega uzrasnim, ali i prema vrsti i stepenu smetnje), čime je osigurana bezbjednost korisnika, zadovoljstvo i radna produktivnost.

Za svakog korisnika urađeni su individualni razvojno obrazovni planovi sa kratkoročnim i dugoročnim ciljevima u oblastima koje su prioritetne za period od 6 mjeseci. Ciljeve su po isteku navedenog vremenskog perioda , članovi stručnog tima evaluirali i postavili nove.

Komisiji za usmjeravanje djece sa posebnim obrazovnim potrebama u 2014. godini dostavljeni su izvještaji stručnog tima Dnevnog centra o opravdanosti, cjelishodnosti i ispravnosti usmjerenja za 2 korisnika za koje je istekao period provjeravanja ispravnosti usmjerenja od 1 godine.

Individualni planovi rada rađeni su timskim radom roditelja i članova stručnog tima Dnevnog centra, sa ciljem podsticanja optimalnog razvoja korisnika na očuvanim potencijalima i omogućavanja njegovog napredovanja u skladu sa sposobnostima. Navedeni planovi predstavljaju obavezni dio dokumentacije Dnevnog centra i zajedno sa osnovnim podacima o korisniku, rjesenjem Sekretarijata za socijalnu politiku i mlade Prijestonice Cetinje, upitnikom za roditelje i zdravstvenom dokumentacijom čine personalni dosije korisnika.

Članovi stručnog tima svakodnevno su vodili dnevnike rada, koji sadrže informacije o načinu na koji je protekao radni dan i na koji su realizivani radni zadaci i popunjavali liste praćenja ispunjavanja ciljeva predviđenih individualnim planovima.

Rad sa korisnicima podrazumijavao je grupni rad sa učiteljem/vaspitačem i individualni rad sa psihologom i fiziotereutom, sa ciljem unapređenja:

* vještina samopomoći (oblast obuhvata učenje, vježbanje, usvajanje navika i vještina da se dijete samo stara o sebi u okviru svojih svakodnevnih potreba i aktivnosti koje se odnose na ishranu, oblačenje, obuvanje, održavanje i čuvanje stvari koje mu pripadaju, razvijanje higijenskih i kulturnih navika)
* socijalno-emocionalnih vještina (razvijanje elementarnih navika kulturnog ponašanja, elementarne discipline i odgovornosti, razvijanje svijesti o sebi i svojim mogućnostima, razvijanje sposobnosti odlučivanja u jednostavnim životnim situacijama, vaspitanje za bezbjednost i sigurnost, za raspolaganje slobodnim vremenom)
* vještina komunikacije (razvijanje aktivnog i pasivnog govora), motornih vještina ((preventivne i korektivne vježbe za razvoj grube i fine motorike) i kognitivnih vještina (razvijanje oruđa za učenje),
* kao i realizaciju likovnih, muzičkih, radno-okupacionih radionica i slobodnih aktivnosti ((igre na čistom vazduhu u skladu sa godišnjim dobom, sportske igre, društvene igre, organizovane šetnje radi upoznavanja okoline, posjete utakmica, slušanje muzike i gledanje TV-a).

Navedene aktivnosti sem stručnog rada tima, realizovale su se u saradnji sa većinom vaspitno-obrazovnih institucija u gradu.

U predhodnoj godini, a u cilju jačanja stepena socijalizacije i integracije korisnika u život lokalne zajednice, društvena zbivanja, njihovog aktivnog uključivanja i učešća u društvenim dešavanjima realizovane su brojne aktivnosti, u skladu su Planom i programom rada za 2014.godinu :

* Jedna od prvih aktivnosti, kojom su korisnici Dnevnog centra provodili vrijeme van prostora svakodnevnog rada, jeste upriličenje posjete Gradskoj biblioteci “Njegoš”, a povodom obilježavanje “Dana zagrljaja”. U okviru realizovane posjete korisnici Dnevnog centra su uživali u recitacijama pjesama za djecu i razgledanju knjiga i slikovnica, koje su za njih priredili zaposleni pomenute ustanove.
* Takođe, na osnovu inicijative Dnevnog centra a u saradnji sa obje osnovne škole, u prostoru Dnevnog centra realizovan je jedan cjelodnevni muzičko-glumački program, a u znaku obilježavanja Svetog Valentina. Program je bio koncipiran u dva dijela, u vidu kreativne radionice i muzičkog programa. Sem korisnika Centra, aktivno učešće uzeli su i učenici navedenih škola sa sjajnim dramaturškim, recitatorskim i koreografskim nastupima. Repertoar je bio raznovrstan, a u njegovom okviru prožimala se tema ljubav. Nakon završetka kreativne radionice i nastupa, uslijedile su karaoke što je pričinjavalo posebno zadovoljstvo za sve prisutne. Lijepo osmišljena koncepcija pružila je prigodan ugođaj djeci i korisnicima Dnevnog centra.
* Kroz saradnju sa MUP-om, Područna jedinica Cetinjhe, obilježili smo i “Nedjelju bezbjednosti”. Program je bio osmišljen za korisnike Dnevnog centra i učenike Osnovne škole ,,Njegoš”. Nakon predavanja koje je izveo pripadnik Područne jedinice Cetinje, uz demonstaciju poštovanja osnovnih pravila ponašanja u saobraćaju, korisnici i djeca imali

su priliku da razgledaju i da se upoznaju sa opremom koju u svom radu koriste saobraćajni policajci, što je izazvalo pozitivne reakcije i naročito zadovoljstvo kod korisnika Dnevnog centra .

* Takođe, u cilju obilježavanja “Nedjelje djeteta” Dnevni centar Cetinje u saradnji sa Srednjom likovnom školom “Petar Lubarda”, priredio je u svojim prostorijama likovnu radionicu, gdje su učenici i korisnici pomenutog Centra, zajedničkim radom, kreativno izražavali svoje ideje. Cilj ove i niz drugih radionice koje su se realizovale tokom 2014.godine, bio je da se sem dobre zabave i druženja u prijatnoj atmosferi, koja obezbjeđuje bolju socijalizaciju, doprinese i razvoju fine motorike korisnika Centra. Ovim putem korisnici Dnevnog centra su imali mogućnost da uz podršku učenika, profesora i članova stručnog tima, izraze svoju maštovitost kroz likovne elemente i tehnike, da nauče kako da pokretom ruku i igrom boja, pretoče svoju ideje na papiru.
* Pored predhodno navedenih aktivnosti u protekloj godini u prostorijama Dnevnog centra organizovan je i set kulinarskih radionica (pravljanje sendviča i kolača) u kojima su korisnici sa posebnim uživanjem učestvovali.
* Organizovani su bili i česti izleti po gradu korisnika sa članovima stručnog tima, a isti su namijenjeni socijalnoj inkluziji i integraciji djece i mladih sa smetnjama i teškoćama u razvoju u život lokalne zajednice i njihovo aktivno sudjelovanje u istim.
* U susret obilježavanja godišnjice rada,Dnevni centar Cetinje, organizovao je za svoje korisnike posjetu Konjičkom klubu “Budućnost” u Podgorici. U pratnji stručnog tima korisnici su posjetili Konjički klub ,,Budućnost“  koji pruža usluge hipoterapije i terapijkog jahanja za djecu sa smetnjama i teškoćama u razvoju. Tom prilikom obidjen je Konjički klub, uživali smo u prirodnom ambijentu, upoznali se i učestovali u tretmanu hiporehabilitacije. Tim povodom smo takođe u saradnji sa Sekretarijatom za socijalnu politiku i mlade u Prijestonici Cetinje organizovali posjetu Košarkaškom klubu ,,Lovćen”, gdje su korisnici Dnevnog centra demonstrirali svoje vještine u ovoj igri i zajedno sa košarkašima Lovćena izvodili slobodna bacanja i uživali u druženju.
* Dnevni centar je za svoje korisnike u cilju obilježavanja Međunarodnog dana osoba sa invaliditetom  organizovao posjetu prvom spektaklu u paraolimpijskom sportu košarke u kolicima, prijateljske utakmice Srbije i Crne Gore.Takođe, u svijetlu istog, organizovan je volonterski dan, koji je podrazumijevao višečasovno druženje volontera sa  korisnicima i stručnim timom Dnevnog centa. Dan druženja sa volonterima bio je osmišljen kroz druženje u okviru grupnog rada sa korisnicima, i kroz sadržaje rada sa korisnicima mlađeg uzrasta. Nakon završenih redovnih aktivnosti u prostoru Dnevnog centra, za sve zajedno upriličeno je i druženje u jednom od cetinjskih restorana.
* Realizovana je novogodišnji program za korisnike Dnevnog centra u organizaciji Fitnes studia “Body zone” i Osnovne škole “Lovćenski partizanski odred. Nažalost, zbog izuzetno loših vremenskih prilika, a zbog bezbjednosti korisnika Dnevnog centra,djeca nijesu mogla da prisustvuju, pa su učešće na istom uzeli predstavnici Dnevnog centra i Sekretarijata za socijalnu politiku i mlade Prijestonice Cetinje.
* U izvještajnom periodu sem čestih posjeta učenika svih škola, predstavnika Savjeta mladih Prijestonice, Dnevni centar su posjećivali i predstavnici raznih ustanova, organizacija sa lokalnog nivoa i šire.

U cilju pružanje kvalitetnog nivoa usluga i unapređenja postojećih, a s obzirom na period lošije finansijske situacije i na lokalnom i državnom nivou, u 2014. godini vodili smo računa i o mogućnosti pronalaženja eksternih izvora finansiranja.

Tim povodom aplicirali smo brojnim projektnim idejama za dobijanje sredstava kod različitih donatora. Učešćem sa projektnom idejom opremanja Dnevnog centra, senzornom sobom i drugim neophodnim mobilijarom u okviru kampanje "Budi odgovoran", koja je realizovana u saradnji Vlade Crne Gore, kancelarije UNDP-a u Podgorici i Elektrotehničkog fakulteta Univerziteta Crne Gore, aprila 2014. godine dobijena su značajna finansijska sredstva, u iznosu od 20.300 €. Dio navedenih sredstva su utrošena za nabavku svega onoga što je tokom rada prepoznato kao potreba i neophodnost, i na taj način je Dnevni centar dodatno podigao kvalitet servisiranja svojih usluga. Isto tako, u toku je zakonska procedura za opremanje i stavljanje u funkciju senzorne sobe i postavljanje i montaža tendi na ulaznom dijelu objekta.

Takođe, krajem minule godine, Komisija za raspodjelu prihoda od igara za sreću dodijelila je Dnevnom centru sredstva za realizaciju projektne ideje ,,Zajedničkim koracima ka boljoj budućnosti”, u iznosu od 8.000 €, čiji je cilj podizanje nivoa kvaliteta usluga kroz realizaciju aktivnosti koje ukljucuju: profesionalno usavršavanje članova stručnog tima, dodatno radno angažovanje stručnih lica, uređenje i održavanje objekta, kao i kombi vozila za prevoz korisnika, te nabavku edukativnog materijala zarad organizovanja aktivnosti u cilju podizanja nivoa psihofizičkih sposobnosti korisnika.

Pored toga, Dnevnom centru je krajem godine uručena donacija od strane Erste banke-Filijala Cetinje. Doniran je vrijedan i značajan didaktički materijal i oprema u iznosu od 1.000 € dok je Savez sindikata Crne Gore donirao lap-top, a Sava osiguranje desktop računar. S obzirom, da je kompjuterska tehnologija jedno od obiljležja savremenog društva, naći će značajno mjesto u radu sa ovom kategorijom korisnika i to kao dio rehabilitacionog procesa, gdje kroz igru i zabavu oni razvijaju svoje psihomotorne sposobnosti i time dobijaju mogućnost da budu korisni članovi društva.

U periodu od samog osnivanja Dnevnog centra, podrška radu Dnenog centra, u bilo kojem vidu nije izostala od određenog broja privrednika a i pojedinaca.

U organizaciji Škole glume “Osmjeh i tačka“ i Osnovne škole  ,,Lovćenski partizanski odred“  organizovana je humanitarana cjelodnevna radionicu za djecu, čija je svrha bila da sem, kreativnog pristupa obrazovanju djece, djeca i sugrađani pokažu interesovanje i daju pažnju i djeci i mladima koji koriste usluge dnevnog boravka u Dnevnom centru, šta se i postiglo. Ulaz na ovom kreativnom događaju plaćao se slatkišem ili igračkom, koji su potom donirani Dnevnom centru.

Vrijedan edukativni materijal u ovoj godini Centru su donirali Savjet mladih Prijestonice Cetinje i Gradska bibilioteka ,,Njegoš”.

Takođe, za tri korisnika Dnevnog centra Sekretarijat za socijalnu politiku i mlade u Prijestonici Cetinje u saradnji sa opštinskom organizacijom Crveni krst Cetinje, obezbijeđena su invalidska kolica.

Povodom godišnjice rada Dnevnog centra humanitarna organizacija ”Rotary club” iz Bara posjetio je pomenuti centar i poklonio tkz ”vitaminsku donaciju”, dok su povodom novogidišnjih i božićnh praznika poklone korisnicima uručili: Prijestonica Cetinje; Prva banka Crne Gore-filijala Cetinje; Restoran ,,Konak” Cetinje uz dodatnu podršku; Savez muslimana Crne Gore; Savjet mladih Prijestonice; Crveni krst Cetinje; Udruženje žena preduzetnica Cetinje Fitnes studio Body zone i pojedinac.

Planom i programom rada za 2014. godinu naznačeno je da proces pružanja usluge bude transparentan, s obzirom da je usluga zasnovana na odgovornosti pružaoca usluge prema korisnicima i prema lokalnoj zajednici. U tu svrhu tokom 2014. godine Dnevni centar je redovno informisao užu i širu javnost o aktivnostima realizavanim u prostorijama ili van prostorija Dnevnog centra preko sredstava javnog informisanja, fejsbuk stranice, a od sredstava kampanje “Budi odgovoran”, Dnevni centar je izradio i svoju web stranu, gdje svi zainteresovani mogu da se precizno informisu i prate rad Dnevnog centra. Iz istih razloga, i zbog same promocije ovog servisa, predstavnici Dnevnog centra učestvovali su na raznim tv i radio emisijama.

**III. STRUKTURA ZAPOSLENIH**

Plan i program rada u 2014. godini, JU Dnevni centar za djecu i omladinu sa smetnjama i teškoćama u razvoju u Prijestonici Cetinje realizovao se sa četrnaest zaposlenih:

1. Direktor
2. Administrator
3. Psiholog (2 izvršioca)
4. Fizioterapeut
5. Učitelj
6. Vaspitač
7. Medicinska sestra
8. Njegovateljica/servirka
9. Vozač/asistent
10. Ložač
11. Higijeničar
12. Noćni čuvar (2 izvršioca)

Na samom početku svog rada, Dnevni centar je aplicirao kod Zavoda za zapošljavanje Crne Gore, za Program javnih radova. Isti je odobren i angažovana su u trajanju od 6 mjeseci dva stručna lica-radni terapeuti. Ovaj program je imao za cilj, uključivanje u servisiranju usluga onim korisnicima ispod 6 godina sa teritorije Cetinja, kojima je neophodan radno-fizikalni tretman.

Takođe, preko programa Javnih radova u drugom ciklusu protekle godine, opet su angažovana dva stručna lica (asistenti u nastavi), u trajanju od 3 mjeseca, koji su svoju pomoć i podršku pružali i djeca sa izvjesnim smetnjama, koji kroz concept inkluzivnog obrazovanja pohađaju Osnovnu školu ,,Njegoš”.

U okviru programa stručnog osposobljavanja visokoškolaca koji sprovodi Vlada Crne Gore, dali smo mogućnost prijave kandidati čija struka može da doprinese radu Dnevnog centra, i pružili smo priliku za dvoje budućih kolega da kroz kontinuirane sistematske programske aktivnosti Dnevnog centra steknu znanje, ovladaju vještinama i kompetencijama za samostalno obavljanje poslova i radnih zadataka. Svoju praksu počinju obavljati od januara 2015. godine.

U toku 2014.godine, otpočelo je i uključivanje grupe volontera, učenika Srednje stručne škole sa Cetinja u rad i realizaciju programskih aktivnosti Dnevnog centra,a u cilju podsticanja i pospješivanja socijalizacije naših korisnika, ali i senzibilisanja lokalne zajednice o značaju uključivanja osoba sa smetnjama i teškoćama u razvoju u život društvene zajednice.

U svrhu podizanja nivoa kvaliteta usluge i profesionalnog osnaživanja, Dnevni centar je u svojim prostorijama, tokom 2014. godine organizovao dvije posjete i stručne konsultacije sa fizijatrom u cilju utvrđivanja indikacija za primjenu fizioterapije i evaluacije rezultata rada. Fizijatar je na osnovu fizikalnog pregleda svih korisnika Dnevnog centra dao prijedloge za sporovođnje fizikalnog tretmana. Fizioterapija je neizostavni dio rehabilitacijskog tretmana i jedna od najvažnih karika u procesu rehabilitacije djece sa smetnjama i teškoćama u razvoju.

*EDUKACIJA STRUČNOG KADRA*

Shodno članu, 128 Zakona o socijalnoj i dječjoj zaštiti, članu 19 i 32 Statuta i člana 15 Pravilnika o unutrašnjoj organizaciji i sistematizaciji radnih mjesta u JU Dnevni centar za djecu i omladinu sa smetnjama i teškoćama u razvoju u Prijestonici Cetinje omogućio je i stručno usavršavanje stručnim radnicima Dnevnog centra, radi održavanja i unapređivanja profesionalnih kompetencija i kvaliteta svog rada.

Tim povodom stručni tim Dnevnog centra uzeo je učešća na dva seminara u okviru projekta „Reforma sistema socijalne i dječje zaštite: Unapređenje socijalne inkluzije“ (IPA 2010), koju u partnerstvu sprovode Ministarstvo rada i socijalnog staranja i UN agencije (UNICEF i UNDP).

Seminari su se održavali u martu i junu 2014. godine na Ivanovim koritima,  i oba puta su podrazumijevali petodnevne edukativne programe, koji su uključivali radionice, diskusije, prikaze slučaja. Facilitatori na seminarima su bili imanentni profesori iz domena rada sa djecom sa smetnjama u razvoju. Ovom prilikom je stručnim timovima svih nedavno osnovanih dnevnih centara pružena kvalitetna obuka za rad sa navedenom populacijom.  Cilj je bio informisati i osnažiti znanja stručnih timova, razmijeniti iskustva i uvidjeti pozitivne strane rada dnevnih centara, kako bi se napravila SWOT analiza, u cilju unapređenja sopstvenih kapaciteta.

U pravcu istog, predstavnici stručnog tima Dnevnog centra  prisustvovali su i predavanju, koje je održao profesor Fakulteta za specijalnu edukaciju i rehabilitaciju iz Beograda, prof.dr Nenad Glumbić. Predavanje je bilo na temu ,,Individualizovana podrška djeci sa autizmom u vrtiću i školi”, a isto se održalo  u prostoru Resursnog centra za obrazovanje i osposobljavanje ,,1.jun” u Podgorici. Tom prilikom, članovi Dnevnog centra imali su mogućnost razmjene mišljenja, otklanjanja nedoumica i otvorenih pitanja u vezi izazova koje nose njihove profesije I stručni angažman u Dnevnom centru na Cetinje.

Pored toga, predstavnici Dnevnog centra bili su u jednodnevnoj posjeti Dnevnom centru u Pljevljima, Dnevnom centru u Nikšiću, kao i Katoličkom duhovnom centru u Tuzima, kako bi se upoznali sa načinom rada ovih ustanova, metodama rada koje koriste u tretmanu djece i mladih sa smetnjama i teškoćama u razvoju, te kako bi razmjenili iskustva, a sve u cilju profesionalnog osnaživanja stručnog tima i podizanja nivoa kvaliteta rada pomenutog centra i jačanja dalje saradnje.

**IV. SARADNJA SA PORODICOM KORISNIKA**

U toku izvještajnog perioda ostvarena je i njeguje se profesionalna i kvalitetna saradnja sa roditeljima. Roditeljima je važno da čuju o napretku svog djeteta, ali i o teškoćama sa kojima se suočava. Iskrena i otvorena komunikacija članova stručnog tima i predstavnika Dnevnog centra sa roditeljima/starateljima u najvećem broju slučajeva dala je pozitivne rezultate, tako da tim načinom pristupa ćemo nastaviti i ubuduće.

Dnevni centar predstavlja mjesto gdje je roditelj u protekloj godini bio slobodan da pita sve što ga zanima i dobije odgovore na nedoumice koje ga muče u vezi brige o djetetu. U tom dijelu organizovali smo individualna savjetovanja, kao i dane "otvorenih vrata za roditelje". Pored toga, u cilju unapređenja i podsticanja otvorene komunikacije sa roditeljima, Dnevni centar je svim zainteresovani roditeljima pružao mogućnost davanja informacija o stanju djeteta svakog radnog dana. Roditelji su bili redovno i blagovremeno informisani o svim promjenama u ponašanju, napredovanju ili zdravstvenom stanju koje bi članovi stručnog tima uočili kod

korisnika.

Ovakav vid komunikacije sa roditeljima ima i dodatni efekat, a to je osnaživanje roditelja i jačanje roditeljskog samopouzdanja, što opet stvara bolje životno okruženje za dijete. Dnevni centar će i u narednoj godini raditi na jačanju povjerenja i pronalaženju novih načina za bogaćenje naše saradnje sa porodicom i drustvenom sredinom.

**V. SARADNJA SA INSTITUCIJAMA**

U cilju kvalitetnog servisiranja usluga, praćenja trendova rada, jačeg stepena umrežavanja, razmjene primjera dobre prakse, od samog osnivanja Dnevni centar je uspostavio saradnju sa postojećim dnevnim centrima u Crnoj Gori, resornim Ministarstvom i lokalnom samoupravom, kao i sa svim drugim relevantnim institucijama, organizacijama i subjektima, koji su od značaja za mogućnost postizanja naprednijeg rada Dnevnog centra, a u smjeru zadovoljavanja visokog stepena potreba korisnika i ostvarivanja njihovih prava, kroz domen jačanja njihove integracije.

Saradnju smo uspostavili sa:

* Sekretarijatom za socijalnu politiku i mlade Prijestonice Cetinje
* Ministarstvom rada i socijalnog staranja
* Ustanovama na nivou grada
* civilnim sektorom
* Savjetom mladih Prijstonice
* JPU ,,Zagorka Ivanović”
* Osnovnim i srednjim školama sa Cetinja
* Dnevni centrima u Crnoj Gori
* Medijima
* Lokalnim preduzetnicima

Sve realizovane aktivnosti i u narednom peridu nastojaćemo još više unaprijediti, poštujući prvenstveno, mogućnosti i integritet korisnika JU Dnevni centar za djecu i omladinu sa smetnjama i teškoćama u razvoju u Prijestonici Cetinje.

**V.D. DIREKTORA**

Ana KAVAJA